ธปท.ยันบาทแข็งค่าแค่ 0.4% ยังแข่งขันได้
ธปท.แจงในที่ประชุมหอการค้า ระบุ ค่าเงินบาทตั้งแต่ต้นปีถึงปัจจุบันแข็งค่าเพียง 0.4% ไม่เป็นอุปสรรคของภาคเอกชน
16 ก.พ. 2553

ธปท.แจงในที่ประชุมหอการค้า ระบุ ค่าเงินบาทตั้งแต่ต้นปีถึงปัจจุบันแข็งค่าเพียง 0.4% ไม่เป็นอุปสรรคของภาคเอกชน
นายบัณฑิต นิจถาวร รองผู้ว่าการ ด้านเสถียรภาพการเงิน ธนาคารแห่งประเทศไทย (ธปท.) เปิดเผยในงานสัมมนาหอการค้าฯ หัวข้อ สถานการณ์ค่าเงินบาท โดยระบุว่า การเปลี่ยนแปลงของค่าเงินบาทตั้งแต่ต้นปีถึงขณะนี้ แข็งค่าขึ้นประมาณ 0.4% หรือระดับอัตราแลกเปลี่ยนเมื่อต้นปี 33.34 บาทต่อเหรียญสหรัฐ และเคลื่อนไหวมาอ่อนค่า 32.79 บาทต่อเหรียญสหรัฐ เนื่องจากมีปัญหาเรื่องระดับหนี้สาธารณะของประเทศกรีซ กระทั่งปัจจุบันอยู่ในระดับ 33.18 บาทต่อเหรียญสหรัฐ  สะท้อนว่า ค่าเงินบาทอ่อนค่าลงเมื่อเทียบกับเงินยูโร แต่ถ้าเทียบกับดอลลาร์จะปรับตัวแข็งค่าขึ้นบ้าง แต่ก็ไม่ได้แข็งค่ากว่าสกุลเงินของคู่แข่งมากนัก จึงเชื่อว่า อัตราดอกเบี้ยในระดับดังกล่าวจะทำให้นักธุรกิจยังสามารถแข่งขันได้
"ตั้งแต่ ม.ค. ค่าเงินบาทมีการเปลี่ยนแปลงตามประเด็นปัญหาใหม่ที่เกิดขึ้นในกรีซ สเปน และอิตาลี ส่งผลให้ค่าเงินบาทตั้งแต่ช่วง 18 ม.ค. ที่ผ่านมา มีการเปลี่ยนแปลงที่ค่อนข้างผันผวน คือแข็งค่าขึ้นบ้าง แต่มาถึงตอนนี้ก็ได้ปรับตัวอ่อนค่าลงบ้างแล้ว" นายบัณฑิตกล่าว
รองผู้ว่าการ ธปท. ยังเชื่อว่า ตลอดปีนี้ค่าเงินบาทน่าจะยังผันผวนตามปัจจัยในตลาดการเงินโลกอยู่ เนื่องจากภาวะเศรษฐกิจในตลาดโลกยังไม่มีความชัดเจนในเรื่องการฟื้นตัว รวมถึงการผ่อนคลายนโยบายการเงินของธนาคารกลางประเทศต่าง ๆ ด้วย ดังนั้น ธปท. จะยังดูแลค่าเงินไม่ให้เกิดความผันผวนมากจนกระทบต่อการแข่งขันของภาคเอกชน รวมถึงจะจับตาปัจจัยต่าง ๆ เช่น ความต่อเนื่องของการฟื้นตัวของเศรษฐกิจโลกที่จะมีผลโดยตรงต่อภาวะการจ้างงาน แรงกดดันต่อระดับหนี้เสีย และมีผลต่อระดับอัตราดอกเบี้ยในระยะต่อไป เพื่อนำปัจจัยเหล่านี้มาพิจารณาในการประชุมคณะกรรมการนโยบายการเงิน (กนง.) ในเดือนหน้านี้